**ÅPEN UTLYSNING I REGI AV FHF**

**Konkurranseutsetting**

FHF har valgt å konkurranseutsette arbeidet med å kartlegge sammenhenger mellom fartøyers maksimale fangst- og føringskapasitet og kvalitet på landet råstoff, for ved dette å utrede en sertifiseringsordning som tar utgangspunkt i fartøyers systemer for fangstkontroll og kvalitetssikring av råstoff. Vi ber om at FHFs retningslinjer for prosjektbeskrivelse følges ved utarbeidelse av prosjektforslaget (se vedlegg 2).

Prosjektforslaget sendes til:**Post@fhf.no**

Kopi sendes til: Frank Jakobsen, e-post: frank.jakobsen@fhf.no

**Tittel: Fangsthåndtering, volum og kvalitet.**

Dato: 12.10.2018 (utlysning på nett)

Avsenders ref.: FHF v/fagsjef Frank Jakobsen, mobilnummer 93 45 42 21, e-postadresse: frank.jakobsen@fhf.no

Prosjektnummer: 901500

Gradering: Åpen

Svarfrist: 02.11.2018

Starttidspunkt: 01.12.18 (prosjektstart)

Sluttidspunkt: 15.12.19 (prosjektslutt)

**Bakgrunn og problemstilling**

Kvalitet er et viktig tema for hvitfiskbransjen, og det er dokumentert at betydelige verdier går tapt som følge av kvalitetsutfordringer. I tillegg er det rimelig å anta at manglende kvalitet fører til at markedets fulle potensiale ikke blir utnyttet fullt ut, noe som i så fall kan koste næringen store verdier.

Det er dokumentert at god kvalitet gir økt lønnsomhet både for enkeltbedrifter og bransjen. Når det likevel fortsatt er store muligheter for kvalitetsforbedringer for særlig fersk hvitfisk, så kan en nærliggende forklaring være at markedsmekanismen ikke fungerer godt nok. For ferskt råstoff av hvitfisk betales i stor grad samfengt pris. Det innebærer at det ikke er noen prispremiering for råstoff av særlig god kvalitet, og heller ikke pristrekk for dårlig kvalitet. En annen utfordring er at fangstene i stadig større grad landes i rund tilstand, og at kvalitetsvurderingen finner sted senere i produksjonen.

FHF arrangerte et arbeidsmøte med fokus på kvalitetsutfordringer i hvitfisknæringen i oktober 2017 hvor det fremkom flere ulike forslag til kvalitetsforbedringer. I etterkant av møtet har FHF mottatt et innspill (29-2018) fra Sjømat Norge og Norges Fiskarlag. Innspillet fokuserer på å kartlegge sammenhengen mellom råstoff-kvalitet, fangstvolum og egenskaper ved det enkelte fartøy (fartøystørrelse, lastekapasitet, utstyr og utrustning, bemanning), og tilsvarende for industrien (produksjonskapasitet pr. dag). En større bevissthet omkring konkrete og målbare parametre kan være nyttig for å øke kvaliteten og påvirke adferden hos næringsaktørene. Basert på innspillet utlyser FHF arbeidet med å kartlegge sammenhenger mellom fartøyers maksimale fangst- og føringskapasitet og kvalitet på landet råstoff.

Det kan være aktuelt å utvikle en sertifiseringsordning for fiskefartøyers fangst- og føringskapasitet som tar utgangspunkt i fartøyenes evne til forsvarlig fangstbehandling og oppbevaring av råstoff. Man bør utrede grunnlaget for en slik ordning, og beskrive hvordan den kan organiseres og følges opp i et samarbeid mellom næring og myndigheter.

For å lykkes med å øke kvalitet og verdi av hvitfisk er man avhengig av et omforent system for kvalitets-gradering av råstoff. Noen bedrifter vurderer i dag råstoffet med utgangspunkt i egne kvalitetssystemer, mens andre bedrifter graderer fisken med bakgrunn i kvalitetsstandarder, eksempelvis Standard for Norsk Fersk Torsk. Det ligger innenfor prosjektets rammer å foreslå et effektivt system for objektiv gradering av kvalitet ved landing av råstoff basert på gjeldende praksis i næringen.

Utlysningen er en invitasjon til FoU-miljøer til å komme med prosjektforslag for løsning av angitt problemstilling. Prosjektforslaget skal være et utgangspunkt for endelig spesifisering og beskrivelse av den aktivitet som skal gjennomføres i konkurranseutsatt prosjekt. Endelig aktivitetsbeskrivelse lages i samråd med referansegruppe og involverte parter som en innledende aktivitet i prosjektet.

Behov for ytterligere presiseringer i fasen med utarbeidelse av prosjektforslag, tas opp med FHF. Eventuelle presiseringer av vesentlige og prinsipielle spørsmål vil bli kommunisert til alle FoU-miljøer som deltar i konkurransen.

**Målsetting**

Målsetningen er å kartlegge sammenhenger mellom fartøyers maksimale fangst- og føringskapasitet og kvalitet på landet råstoff, for ved dette å utrede en sertifiseringsordning som tar utgangspunkt i fartøyers systemer for forsvarlig fangstkontroll og kvalitetssystemer for håndtering og oppbevaring av råstoff.

Delmål.

* Foreslå et effektivt system for objektiv gradering av kvalitet ved landing av råstoff basert på gjeldende kvalitetsstandarder, f.eks. Standard for Norsk Fersk Torsk.
* Foreslå incentivordninger som med utgangspunkt i gradering av kvalitet påvirker pris til fisker.

FHF ønsker at søkere gir en oversikt over tidligere og pågående relevante studier, og at tidligere kunnskap på området legges til grunn for arbeidet.

**Nytteverdi**

Det er dokumentert at god kvalitet gir økt lønnsomhet både for enkeltbedrifter og bransjen. Samtidig er det vist at betydelige verdier går tapt på grunn av kvalitetsutfordringer i hvitfisknæringen. I tillegg er det rimelig å anta at manglende kvalitet fører til at næringen ikke klarer å utnytte markedspotensialet fullt ut. En større bevissthet omkring enkle og målbare parameter knyttet til fangsthåndtering, volum og kvalitet kan påvirke adferden hos næringsaktørene og gi økt kvalitet. Det kan bidra til en betydelig verdiøkning i hvitfisknæringen som kommer både fiskere og industrien til gode.

**Organisering**

Oppdragsgiver er FHF.

Referansegruppe: FHF definerer sammensetningen av en referansegruppe bestående av personer som representerer næringen på sjø og land. FHF-ansvarlig deltar i referansegruppens møter. Prosjektleder (og eventuelt andre fra prosjektgruppen) skal delta i møter i referansegruppen. Det avholdes minst ett årlig fysisk møte i referansegruppen, i tillegg til Skype-/telefonmøter ved behov. Det skal avholdes fysisk møte før prosjektslutt for gjennomgang av sluttleveranser og sluttrapport, før disse er å betrakte som endelige (NB Husk å budsjettere med kostnader til referansegruppemøter i prosjektforslaget).

Utførende prosjektgruppe: Den som tildeles prosjektet/oppdraget organiserer team for gjennomføring av arbeidet. Arbeidet i prosjektgruppen ledes av prosjektleder (CV for prosjektleder legges ved prosjektforslaget). Prosjektleder og planlagt team opplyses om i prosjektforslaget. Eventuelt innleide ressurser og annet formaliset samarbeid, angis.

**Leveranser**

I prosjektet skal følgende leveranser inngå (datofestes i prosjektforslaget):

* Referansegruppemøter med dokumentasjon og referater – oppstartsmøte og avslutningsmøte skal gjennomføres fysisk.
* ppt-presentasjon til bruk for næringen og andre interessenter
* Faglig sluttrapport iht FHFs retningslinjer
* Administrativ sluttrapport iht FHFs retningslinjer
* Kronikker og nyhetssaker, løpende (angis mer spesifikt i prosjektforslaget)
* Samlet resultatsammendrag i form av faktaark
* Presentasjon(er) av prosjekt og resultater i møter med næringen (forslag kan angis i prosjektforslaget). Dette avtales nærmere med FHF
* Utfylt resultatmålingsskjema

**Forutsetninger i prosjektet**

Den økonomiske rammen for prosjektaktiviteten er inntil 1,5 mill. kr, og FoU-institusjonen må oppgi timepris for aktuelle forskere.

**Kvalitetssikring**

FoU-institusjonen må sikre at arbeidet er gjenstand for tilfredsstillende kvalitetssikring, hvordan dette utføres skal beskrives i prosjektbeskrivelsen.

FHF forventer at eventuelle uklarheter underveis kommuniseres og søkes oppklart uten forsinkelse.

**Tidsplan**

Prosjektinitiering:

Dato: 12.10.18 Åpen utlysning bekjentgjøres

Dato: 02.11.18 Frist for innlevering av prosjektforslag

Dato: 14.11.18 Beslutning om oppdrag fra FHF tas

Dato: 23.11.18 Tilsagn gis til valgt fagmiljø.

Prosjektgjennomføring og leveranser:

Dato: 01.12.18 Oppstart av prosjekt

Senest (dato): 01.12.19 Gjennomført alle analyser, referansegruppemøter samt rapportering (leveransene i

prosjektet spesifiseres og datofestes i prosjektforslaget)

Senest (dato): 15.12.19 Sluttrapportering og prosjektslutt.

**Prosjektforslag (**Fylles ut av FoU-miljø i hht Retningslinjer for prosjektbeskrivelser til FHF, se vedlegg 2)

**Beskrivelse av aktivitet og gjennomføring**

FoU-miljøet beskriver utdypende hvordan prosjektet/aktivitetene vil organiseres, gjennomføres og ledes. Gjerne oppsummert i en tabell (aktivitetsplan med milepæler, beslutningspunkter o.a.). Relevant informasjon om ressurser, erfaringer, kompetanse og annet, angis.

**Budsjett**

FoU-miljø utarbeider budsjett og prosjektforslag. Budsjettet skal omfatte alle kostnader knyttet til arbeidet og skal også inkludere estimerte reise- og møtekostnader i forbindelse med møter i referansegruppen. Det skal spesifiseres egne kostnader knyttet til hvert trinn i aktivitets-/ gjennomføringsplanen. Kostnader kategoriseres i:

* Lønnsrelaterte kostnader (bemanning)
* Reiserelaterte kostnader
* Andre kostnader (spesifiseres).

Kostnadsbudsjettet skal fordeles på år. Timepriser angis, og eventuell prisstigning skal være inkludert og identifiserbar. Kontakt gjerne FHF ved uklarheter og behov for presiseringer.

 **Prosjektforslag - Kriterier for valg av prosjekt**.

Prosjektforslagene gis en vurdering etter følgende kriterier (i prioritert rekkefølge):

* Prosjektforslagets relevans til forespørselen og målet med arbeidet.
* Økonomisk ramme for arbeidet/prosjektet.
* Beskrevet prosjektkvalitet (herunder gjennomføringsevne og faglige forutsetninger for å gjennomføre prosjektet) samt formidlingskvalitet knyttet til leveranser.
* Tilknytning til relevante aktiviteter/prosjekter
* Prosjektforslagets vurderbarhet og dokumentkvalitet.

Prosjektforslaget må være så komplett at det kan foretas en evaluering basert på kriteriene ovenfor. Prosjektforslaget skal ikke overskride 10 sider ekskl. vedlegg.

**FHF forbeholder seg retten til å:**

* Avvise innkomne prosjektforslag som ikke er i tråd med målsettingen for utlysningen.
* Be om avklaringer før og under evalueringen.
* Avlyse konkurransen eller foreta ny utlysning.
* Forespørre aktuelle FoU-miljø om å samarbeide om prosjektgjennomføringen hvis det er viktig for den totale prosjektkvaliteten.

**Intern behandling i FHF**

* Innkomne prosjektforslag gjennomgås i FHF og FoU-miljøene gis mulighet til å svare på eventuelle uklarheter/mangler.
* Innstilling: FHFs fagapparat rangerer prosjektforslagene basert på score på evalueringskriteriene, samt kommentarer og råd fra fagpanelenet/næringspanelet.
* En innstilling lages og besluttes av FHF ut fra en totalvurdering av kriteriene.
* Valgt FoU-miljø som besluttes å gi støtte kontaktes. Forutsetninger for tilsagn presenteres og valgt miljø får en frist til å akseptere/avslå å delta i videre løp.
* FHF forbeholder seg retten til, eventuelt i samråd med referansegruppen, å inngå nærmere drøftelser med valgt FoU-miljø med tanke på å få utarbeidet en endelig aktivitetsbeskrivelse.
* FHF vil gi tilsagn til valgt FoU-miljø og FHFs standardvilkår vil gjelde (se vedlegg 1).
* Etter at endelig beslutning om tildeling av prosjekt er tatt, vil alle inviterte FoU-miljøer bli varslet om utfall.

**Vedlegg til forespørselen fra FHF:**

1. **FHFs standardvilkår**
2. **Retningslinjer for prosjektbeskrivelser til FHF**
3. **Mandat for referansegrupper i FHF**

**Dokumentene finnes her:** [**http://fhf.no/om-fhf/slik-arbeider-fhf/**](http://fhf.no/om-fhf/slik-arbeider-fhf/)